**Nichelle Nichols**, nada en Robbins (Illinois) o 28 de decembro de 1932 e finada o 30 de xullo de 2022, foi unha actriz estadounidense, especialmente coñecida polo seu personaxe da serie de televisión *Star Trek* como a tenente Uhura. Comezou como cantante con Duke Ellington e Lionel Hampton, para pasar posteriormente ao cine e á televisión.

O documental *Woman In Motion: Nichelle Nichols, Star Trek, and the Remaking of NASA* detalla o papel crucial que desempeñou na introdución da diversidade na NASA, e na configuración do programa espacial estadounidense.

Traxectoria
-----------

Nichelle Nichols era filla do alcalde da cidade de Robbins. Estudou en Chicago, así como en Nova York e Os Ánxeles. Durante a súa etapa en Nova York, Nichelle apareceu no famoso club "Blue Angel" e nos clubs de Playboy, como cantante. Tamén aparece no papel de Carmen para unha produción dunha compañía de Chicago no musical de Broadway *Carmen Jones*.

Nomeárona dúas veces para a concesión do premio Sarah Siddons como mellor actriz bailarina e cantante. A súa primeira candidatura aos premios Siddons foi pola súa representación de Hazel Sharp en *Kicks and Co*, e o segundo nomeamento por *The Blacks*. 

Nichols viaxou polos Estados Unidos, Canadá e Europa como cantante coas bandas de Duke Ellington e de Lionel Hampton. Na costa oeste, apareceu no musical *The Roar of the Greasepaint – The Smell of the Crowd*, para My People, e cultivou un grande éxito na adaptación da obra de James Baldwin *Blues for Míster Charlie*. Antes de asistir ao casting para a *oficial Uhura* en Star Trek foi actriz convidada nunha das primeiras series do produtor de televisión Gene Roddenberry.

### Star Trek

Con todo, é en Star Trek onde Nichols gaña renome, sendo unha das primeiras mulleres negras protagonistas nunha serie importante da televisión. Durante o primeiro ano da serie, Nichols estivo tentada de deixar a serie pois cría que o seu papel era insustancial e carecía de importancia; soamente tras unha conversación co Dr. Martin Luther King, Jr. cambia a súa opinión. O Dr. King animouna persoalmente a que non renunciase, dicíndolle que el era un gran admirador da serie e díxolle que "*non podía darse por vencida* "... que ela representaba un papel que era un modelo vital para os nenos e as novas mulleres negras ao longo do país.

A antiga astronauta da NASA Mae Jemison citou o papel de Nichols como a tenente Uhura como a súa inspiración para o seu desexo de converterse en astronauta, e Whoopi Goldberg tamén falou da influencia de Nichols; Goldberg interpretou un personaxe ocasional en Star Trek: A nova xeración.

No seu papel como a tenente Uhura, participou no primeiro bico interracial na historia da televisión dos Estados Unidos entre dous personaxes ficticios (en decembro de 1967 Sammy Davis Jr. e Nancy Sinatra bicáronse abertamente no programa de variedades *Movin' with Nancy*), co actor canadense William Shatner como capitán James T. Kirk no episodio de Star Trek de 1968 ,*Os fillastros de Platón*. A escena provocou iradas protestas aínda que o bico foi o resultado dun control mental extraterrestre aos personaxes na serie e non produto dunha relación sentimental ou amorosa entre os personaxes da serie. O episodio non se transmitiu por televisión nalgunhas cidades meridionais como resultado das protestas neses estados. A anulación do episodio fixo que moitos seguidores protestasen; mesmo os espectadores dos estados meridionais que non eran tan hostís como se temía.

Na súa autobiografía de 1994, Beyond Uhura, *Star Trek and Other Memories*, na páxina 197, Nichols cita unha carta dun branco do sur que lle escribiu: "... opóñome totalmente á mestura de razas. Con todo, en calquera momento que un raparigo americano con sangue nas veas como o capitán Kirk consegue a unha dama fermosa nos seus brazos que se pareza a Uhura, non debería deixala ir." Durante a súa aparición en Comedy Central o 20 de agosto de 2006, ela referiuse ao incidente e dixo ao presentador, "fagamos historia na TV outra vez... e vostede pode bicar o meu cu negro!"

A pesar da cancelación da serie en 1969, Star Trek continuou xogando un papel importante na vida de Nichols. Ela proporcionou outra vez a voz de Uhura en *Star Trek*: A serie animada, nun episodio da cal, *O sinal de Lorelei*, Uhura asume o mando da nave *Enterprise*. Nichols recoñeceu na súa autobiografía a súa frustración porque esta situación non ocorrese nunca nos episodios orixinais. Nichols interpretou o seu papel en seis das películas de Star Trek, sendo a súa última aparición en *Star Trek VI*: Aquel país descoñecido.

### NASA e outros traballos

Despois da cancelación de Star Trek, Nichols ofreceuse voluntariamente nun proxecto especial coa NASA para recrutar minorías e persoal feminino para a axencia espacial, que demostrou ser un éxito. Inclúese entre os recrutas que conseguiu recrutar á doutora Sally Ride, a primeira astronauta feminina americana, membro da Forza Aérea dos Estados Unidos Guion Bluford, o primeiro astronauta afroamericano, así como a doutora Judith Resnik e o dr. Ronald McNair, quen voaron en varias misións durante o programa espacial antes da súa morte no accidente do Challenger o 28 de xaneiro de 1986.

Entusiasta da exploración do espazo, Nichols serviu desde mediados dos anos oitenta no consello superior da sociedade nacional do espazo, unha organización non lucrativa e educativa da defensa do espazo fundada polo Dr. Wernher von Braun.

Sempre se interesou polas viaxes espaciais; así, voou a bordo do observatorio de astronomía C-141 da NASA, que analizaba as atmosferas de Marte e de Saturno durante oito horas, nunha misión de grande altitude. Foi tamén unha convidada especial no Jet Propulsion Laboratory en Pasadena, California, o 7 de xullo o 17 1976 para ver a aterraxe da nave Viking I en Marte. Con outros membros da serie orixinal de St*a*r Trek, Nichelle acudiu a bautizar a primeira lanzadeira espacial, a *Enterprise*, na fábrica norteamericana de Rockwell en Palmdale, California.

En 1994 publica a súa autobiografía *Beyond Uhura: Star Trek and Other Memories*. Nela indica que tivo unha longa relación co produtor e creador da serie Gene Roddenberry.

Entre o final da serie orixinal e a serie animada de Star Trek, Nichols actuou en papeis de menor importancia en cine e televisión. Fixo o papel de Dorinda na película de 1974 *Truck Turner* con Isaac Hayes. Apareceu tamén como voz na serie Futurama en varios capítulos.

Recoñecementos
--------------

En 1982, Robert A. Heinlein dedicoulle a súa novela *Friday*. O asteroide 68410 Nichols leva o seu nome na súa honra. En 1992, concedéuselle unha estrela no Paseo da Fama de Hollywood, pola súa contribución á televisión. En 1999, Nichols foi galardoada coa Goldene Kamera por Kultstar deas Jahrhunderts (Estrela de culto do século). En 2010, Nichols recibiu un título honorífico do Os Anxeles Mission College. Nichols recibiu o premio The Life Career Award, da Academia de Cinema de Ciencia Ficción, Fantasía e Terror, en 2016, sendo a primeira muller en recibilo. O premio entregouse no marco da 42ª cerimonia dos Saturn Awards. Nichols recibiu o Premio Inkpot en 2018.

Nichols é membro honorario da irmandade Alpha Kappa Alpha.

Filmografía parcial
-------------------

| Ano | Título | Papel | Outras notas |
| --- | --- | --- | --- |
| 1959 | *Porgy e Bess* | cameo | Sen créditos |
| 1964 | *The Lieutenant* (TV) | Norma Bartlett |  |
| 1966 | *Míster Buddwing* | Di Player | James Garner |
| 1966 | *Star Trek* (TV) | Tenente Uhura | 1966-1969 |
| 1973 | Star Trek: A serie animada (TV) | Tenente Uhura/voces adicionais |  |
| 1974 | *Truck Turner* | Dorinda |  |
| 1979 | *Star Trek: The Motion Picture* | Tenente comandante Uhura |  |
| 1982 | *Star Trek II: a ira de Khan* | Comandante Uhura |  |
| 1984 | *Star Trek III: en busca de Spock* | Comandante Uhura |  |
| 1986 | *The Supernaturals* | Sgt. Leoa Hawkins |  |
| *Star Trek IV: misión: salvar a Terra* | Comandante Uhura |  |
| 1989 | *Star Trek V: a última fronteira* | Comandante Uhura |  |
| 1991 | *Star Trek VI: aquel país descoñecido* | Comandante Uhura |  |
| 1992 | Star Trek: 25th Anniversary Enhanced (VG) | Tenente Uhura |  |
| 1994 | Star Trek: Judgment Rites (VG) | Tenente Uhura |  |
| Batman: a serie animada (TV) | Thoth Khepera | Episodio *Avatar* |
| *Gargoyles* (TV) | Diane Maza | Artista convidada en catro episodios 1998 |
| 2002 | *Snow Dogs* | Amelia Brooks |  |
| 2005 | *Are We There Yet?* | Miss Mable |  |
| 2007 | *Star Trek: Of Gods and men* | Capitá Uhura | Fan filme con varios membros das series oficiais |

Notas
-----

1. ↑  McCann, Bob (2010). *Encyclopedia of African American actresses in film and television*. Jefferson, N.C.: McFarland & Co. ISBN 978-0-7864-5804-2. OCLC 568000640.
2. ↑  "Woman In Motion: How Star Trek and Nichelle Nichols Forever Changed the Face of NASA". *www.mentalfloss.com* (en inglés). 2021-03-17. Consultado o 2021-05-01.
3. ↑  Nichelle Nichols (1994). *Beyond Uhura*. G.P. Putnam's. ISBN 978-0-399-13993-2.
4. ↑  "Mae Jemison, la niña que soñaba con ir al espacio y se convirtió en la primera mujer afroamericana que lo consiguió Vidas científicas". *Mujeres con ciencia* (en castelán). 2019-05-31. Consultado o 2021-05-01.
5. ↑  Entrevista a Nichols en la BBC Cult Television el 7 de abril de 2002
6. ↑  "GPN-2004-00017 - Nichelle Nichols, NASA Recruiter". *web.archive.org*. 2009-12-22. Arquivado dende o orixinal o 22 de decembro de 2009. Consultado o 2021-05-01.
7. ↑  ncurrie (2016-03-01). "To Boldly Go Where No (Wo)Man Has Gone Before…". *Rediscovering Black History* (en inglés). Consultado o 2021-05-01.
8. ↑  "National Space Society Board of Governors: Nichelle Nichols". *web.archive.org*. 2011-12-12. Archived from the original on 12 de decembro de 2011. Consultado o 2021-05-01.
9. ↑  "JPL Small-Body Database Browser". *ssd.jpl.nasa.gov*. Consultado o 2021-05-01.
10. ↑  "Inkpot Award". *Comic-Con International: San Diego* (en inglés). 2012-12-06. Consultado o 2021-05-01.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Nichelle Nichols*** |

### Ligazóns externas

* 

* Nichelle Nichols na IMDb *(en inglés)*.
* Nichelle Nichols en Memory Alpha.

* Portal:Muller
* Portal:Estados Unidos de América

|  |  |
| --- | --- |
| Control de autoridades | 
* Wd: Q254038
* WorldCat
* VIAF: 45029977
* Allmovie: p52569
* AllMusic: mn0000335082
* AlloCiné: 74225
* BIBSYS: 90072643
* CiNii: DA06946490
* Discogs: 1004646
* Europeana: ID
* FAST: 222937
* Genius: Nichelle-nichols
* GiantBomb: 3040-15209
* GND: 119278413
* IMDb: nm0629667
* ISNI: 0000000058656804
* LCCN: n87838433
* LibraryThing: nicholsnichelle
* MusicBrainz: ID
* NNDB: 000023643
* OL: OL584211A
* Rotten Tomatoes: nichelle\_nichols
* SNAC: w6v12rhh
* SUDOC: 057488991
* Synchronkartei: 308
* TESF: nichols\_nichelle
* TMDb: 1753
* TVcom: nichelle-nichols
* WikiTree: Nichols-4268

 |